Papersnake/gushiwen huggingface dataset:
题朱椒堂钟鼎款识稿全用六语韵
陈庆镛（清代）

椒堂古君子，日䢩倾相与。䢩持夔鼓文，公为析鼮鼠。

䢩问黄钟律，公为定累黍。所契在金石，论说无龃龉。

导山导昆仑，导水导汉汝。置身象教前，字字钩微绪。

辨鼎首辨夏，蛟篆力为抒。雕戈结句曲，牙聱齿亦齼。

商彝尚简约，丁癸亡父举。虎卣当提梁，鸡单饰似𧣒。

文作科斗形，尾细腹则巨。由仓而及籀，猎碣柳贯鱮。

字孳寝加益，繁缛得配所。槃敦亦轇轕，剖析纷如纻。

象形释亚若，谐声说楂𪓐。会意皕二百，衅眉转注语。

指而知其事，抌揄训舂杵。假借门最多，若{至至/火}若蘧莒。

鵻父从鸟旁，桷妃本非梠。臤鼎㮚乃衡，弡■𥼚即糈。

同声相为用，伯女为帛女。一字或数假，{止从}玈旅通旅。

留心辨名物，甔齐𤳳属楚。疐甗无底甑，■钟乃有锯。

下泉秦汉器，错{煭去灬}兼尊俎。渗槃谓之颒，雁镫用然苣。

晋尺度虑俿，汉斛数秉筥。刀镜亦有文，缪篆杂纷处。

下网得珊瑚，采蓝具曲𥴧。徵引罗群书，隺守谨遵许。

研精罔遗力，训诂出心杼。从以篆文释，乃合古籀叙。

邛首问沮诵，钩稽无违拒。爰礼徵汉廷，说字来禁御。

集古搜欧阳，剖录洪赵吕。近称吴侃权，握粟出问权。

大哉仪徵师，卫道作柱碍。岩岩泰岳尊，宫作岨与岠。

灏灏渤澥流，水汇蠡与濋。大厦张帡幪，龙簨错鳞卢。

会稽来竹箭，楚材集杞榉。公馆席西宾，密如蟨与駏。

公子来受学，酌醴酿黑秬。洪钟撞之莛，合止有柷敔。

参订公成书，择善无细钜。解亚为两弓，确然定夺予。

奇文释妥康，方语辨粔籹。十九依公言，间亦采众侣。

公出观枢政，蠠没力不虑。獬豸立乌台，执笏近清篽。

洞悉民生隐，献疏纳当宁。向用日以隆，内{弗幵}外封圉。

三辅辟黄图，庭清息囹圄。蔽芾留甘棠，嘉禾界生稆。

飞刍督漕粟，天庾富廪糈。河流亦顺轨，舟行无间沮。

伟哉经济才，帝用作心膂。佩玉鸣玱玱，金紫簇衙衙。

仕与学兼优，厉志策修阻。胡为瘘痹加，困顿长抱癙。

老学犹孜孜，执卷手不去。士仰子云亭，问字酒有藇。

帷幄来春风，蹑屩乐𢗓𢗓。公篆循熹斯，公楷学嶭褚，画品亦森逸，精神著墨楮。

𡩡画与𡩡书，门外履纳苴。庭来道士鹅，俎献博士羜。

手泽家犹存，产抵万金贮。阿童不识字，糅杂入簏𥰠。

傥不遇知音，祖龙啖一炬。有子抱彝器，珍等清芬茹。

什袭藏之箧，百年经墨煮。其中亦涂鸦，拾起益惶怇。

问夹参诗筒，嵯峨势若峿。浸淫入晋魏，英含复华咀。

想当落墨时，奋猛巷洪溆。研露散珠玉，花压读书屿。

忆䢩初见公，公起俊堂著。弹指一瞬息，𣯍{衣中嵌航}十寒暑。

维时丙午夏，遂初赋桑苎。束装当戒涂，料理作行旅。

公子抱书来，为属弁之序。展玩不能释，且行复且跙。

蒹葭犹苍苍，伊人宛在渚。此卷成英年，其才博以谞。

是非颇不谬，毋凿柳与柜。舛驳业已袪，点窜其庸讵。

卷帙亦浩博，字坚力则纾。锐意负大山，当无笑蝜𧑓。

愿以函琳琅，金薤浣露湑。不乃藏葫芦，读下饮醇醑。

盍早登梨枣，莫作延以伫。堂荫今依依，锄经筑有墅。
满江红 代送朱姓吏满归
陈栎（元代）

只说琳川，精吏道、恢恢余地。元来是、深衣儒者，将儒饰吏。传世四书端实学，待人一县皆和气。及芳辰、美解赋归来，真堪醉。肩已息，心无愧。青鬓在，苍颜未。符君家翁子，□年当贵。九十月终行鹜退，三千水击抟鹏易。岂有材、如此不超迁，行知遇。
是日因游春谷园池复以所分题五平韵赋六言五首 其三
周密（宋代）

沉香亭木芍药，玄都观碧桃花。幽事偏供吟屐，好春多在侯家。
游天竺灵隐三绝
胡仲弓（宋代）

呼猿才了复临流，洗出胸中一派秋。
泉石世间真富贵，几生修得到巢由。
寄迁客
张祜（唐代）

万里南迁客，辛勤岭路遥。溪行防水弩，野店避山魈。

瘴海须求药，贪泉莫举瓢。但能坚志义，白日甚昭昭。
山居 其一
释法成（宋代）

四顾巍峨锁碧阴，松风和雨响于琴。居山不用逃声色，百鸟归来何处寻。
松门
张嵲（宋代）

长林上晚烟，明月曜深夜。
重闭岂吾心，自回俗士驾。
悟赵州狗子无佛性话偈
释南（宋代）

狗子无佛性，罗睺星入命。
不是打杀人，被人打杀定。
从沈文伯乞娑罗树碑
芮烨（宋代）

楚州淮阴娑罗树，霜露荣悴今何如。
能令草木死不朽，当时为有北海书。
荒碑雨侵涩苔藓，尚想墨本传东吴。
偈颂一百零二首
释绍昙（宋代）

松粉飘香，麦须弄黄。
今朝春告别，无处觅行藏。
燕子知不迁义，深谈实相，
对语雕梁。见汝诸人不会，
衔泥营故垒，飞过莫家塘。
展省龙塘有作
张栻（宋代）

十年衡山阴，驱马几往还。
山色如故人，牧竖随马鞍。
俯伏长松下，清晨涕汍澜。
念昔初拱把，兹焉影团栾。
白云归何时，日月如转环。
矫首祝融峰，依前倚高寒。
於焉百感集，欲去良独难。
野望
彭崧毓（清代）

极目平芜阔，关河势莽苍。云阴衔日黯，山气接天黄。

野角寒逾恻，边风晚更狂。难胜征戍怨，何况在沙场。
丑奴儿
陈允平（宋代）

岁寒时节千林表，独耐风霜。妒粉欺黄。淡淡衣裳薄薄妆。

西湖十二阑干曲，倚遍寒香。白鹭横塘。一片孤山几夕阳。
和马粹老四明杂诗聊记里俗耳十首
舒坦（宋代）

巷陌随桥曲，闾阎占水穷。
郡楼孤岭对，市港两潮通。
春暖鸡鸣{上奥下山}，秋寒鸭信风。
家家人富足，击壤与吾同。
赠李中丞自滇中致仕还里 其二
韩日缵（明代）

穆皇初载通朝籍，五十年来亦倦游。从此鹓鸾辞殿陛，且教猿鹤领春秋。

宦成天地余双鬓，卜就菟裘老一丘。世事悠悠何足问，不妨吾道已沧洲。
石槽行宫即事
弘历（清代）

庭树绿笼檐，砌花芳扑帘。常时饶寂寞，一晌候吟拈。

座席惟秋展，壁题逐岁添。晚来残暑剧，思得雨驱炎。
峡路山行即事十首
袁说友（宋代）

浩荡东风晚更严，黄埃得得上霜髯。
细题今日山中景，更有前头万点尖。
听微水有感四首
张嵲（宋代）

寒江流不极，叠浪日沄沄。
讵是悲鸣苦，端由清夜闻。
村居书事
陆游（宋代）

修身世世诗书业，营利明明市井人。
安得後生俱自好，百年门户本来贫。
次韵子瞻麻田青峰寺下院翠麓亭
苏辙（宋代）

走马红尘合，开怀野寺存。
南山抱村转，渭水带沙浑。
亭峻朱栏绕，堂虚白佛尊。
烦襟喜修竹，倦马乐芳荪。
白(叠毛)柔随手，清泉满照盆。
尘颜洗濯净，髀肉再三扪。
馈食青蔬软，流匙细粟翻。
老僧勿施敬，对客说山门。
晓出跨湖桥
洪焱祖（元代）

扁舟东下却西还，秋在湖光欲曙间。送客出城无吝色，青青惟有卧龙山。
送黄仲秉少卿知泸州二首 其二
杨万里（宋代）

补外公何幸，求归我尚留。还为万里别，又费半生愁。

安得欹黄帽，相从却白头。醉中有话在，欲说忘来休。
兵间有歌舞者
仇远（元代）

边城未定苦无谋，年少金多绝不忧。
野战已酣红帕首，涂歌犹醉锦缠头。
蛾贪银烛那知死，月恋金尊不照愁。
亦欲避秦高隐去，桃花源上觅渔舟。
寄汪信民二首 其一
谢薖（宋代）

泮水传经老，蓬山佐著才。宦游思引去，禄养可归来。

要路眼谁白，浮云心自灰。少年马何驶，君马独虺隤。
令防得女招饮以病不往走笔戏之
韩元吉（宋代）

平生诸女重吾贫，敢意君家亦效颦。
丑恶未妨攘盗贼，长成难议卜比邻。
遥怜四十称郎罢，岂惜千金办主人。
美酒尚须留待我，明年应见玉麒麟。
癸卯上元即席次杨使君韵二首 其一
刘克庄（宋代）

初阳收久雨，淳祐第三春。聊与众行乐，稍欣农食新。

俱蒙青帝力，莫问紫姑神。座上遨头作，流传遍郡人。
凤凰台上忆吹箫·东洲听雨
曾廉（清代）

香篆方摇，灯花未落，沈沈院落重扃。藤枕上、朦胧思睡，凉意微生。

正欲仙人馆去，才一霎、幽梦惊醒。谁知得、此是雨来，风起江鸣。

中庭十寻古树，当长夏浓阴，早作秋声。人静也、城头打鼓，已到残更。

再也成眠不著，张却眼、便到西清。苍烟外，山影正是蓬瀛。
送富阳曾丞
韩淲（宋代）

富春山下好哦诗，访古怀贤亦自奇。孙祖墓荒犹巃嵷，严陵台在更沦漪。

鲤庭徯次真为乐，凤阙趋朝信有期。一棹潮风解袢暑，石桥秋近足归思。
满江红 有感
宋琬（清代）

白眼看人，谁作俑、嗣宗为虐。从此后、争相模仿，传来衣钵。

许史府中饶结驷，翟公门外堪罗雀。把乘车、戴笠旧时盟，成高阁。

交道丧，多轻薄。思管鲍，何由作。笑云翻雨覆，一邱之貉。

对面九疑谁得料，填胸五岳安能凿。愿休将、腐鼠嚇鹓雏，翔寥廓。
持钓
刘弇（宋代）

艇子悠扬打雨来，袅丝越箭青玫瑰。昨闻古湫新雨足，涨波泛入西溪来。

西溪两岸行人少，白鹭对翘佳客陪。低云弄娇不成去，半与枉渚相萦回。

藻间赪尾厕银鲫，正尔作群争曝腮。故应沈饵得所置，行醉瓮间新熟醅。
沧洲十咏 其十 秋香亭
王恭（明代）

池净秋气寒，黄花日朝露。卷幔待情人，幽香满林路。
冬景 至后日初长
刘辰翁（宋代）

至后晴堪定，阳来蔼未央。是虽年已晚，最喜日初长。

自报黄钟年，谁将弱线量。荒寒无刻漏，宿昔已昏黄。

天上开南陆，人间入寿乡。鲁阳惊昨梦，辛苦系扶桑。
旧边诗九首 其三 宣府
方还（清代）

万全八驿接神京，上谷千年汉将营。地险旌旗藏杀气，山盘鼓角壮军声。

边歌竟日来红石，铁骑中宵度赤城。谁识兴宁残废后，漠南无计援开平。
宫词一百首
岳珂（宋代）

围场望幸绝长杨，汴水尘高御柳黄。
成姓争传天子圣，新来有旨罢鹰坊。
朝离华容莫宿孟桥小店甚陋得莫漕子蒙书以八百料船见借遂可鼓楫而西矣
王十朋（宋代）

晓发华容寺，云开鄂渚天。秋深馀晚稻，地旷辟管田。

草市鱼多骨，荒村店有烟。计台书报我，已具济川船。
送宋次道知绛州
刘攽（宋代）

铜鞮宫观久尘埃，樊守园池亦壮哉。属县老人书亥字，临汾神祀问台骀。

土风颇记尧遗俗，府吏犹疑楚有材。汉史待君成十志，传车长望北风来。
谢滕尉送梅
吕本中（宋代）

破帷冷落不禁风，疾病深藏称懒慵。忽有梅花来陋巷，喜闻春信出初冬。

未须趁雪争先睹，尚恐冲寒不满容。会约君家好兄弟，他年尊酒便相从。
留山间种艺十绝 其九 末利
刘克庄（宋代）

一卉能令一室香，炎天尤觉玉肌凉。野人不敢烦天女，自折琼枝置枕傍。
赠陈子修道天池
皇甫汸（明代）

尘累何能遣，空门忽遇君。皈心参绣佛，戴发诵灵文。

呗落渔山月，禅栖鹫岭云。谁怜叔玄妇，书去未相闻。
自瀛德趋东昌道中杂言八首
蔡文范（明代）

清源一州耳，繁会二都间。
北走邯郸道，南开吴楚关。
歌钟连白屋，鸣跕俨朱颜。
可惜欢娱地，欺予两鬓班。
归来二首 其一
王鸿绪（清代）

长铗归来日，貂裘欲敝时。吾亲怜久客，扶杖喜相持。

款款谈征路，依依问旧知。自朝还至暮，尽室慰离思。
再次韵十首
陈造（宋代）

中天有台阁，知问汝何能。
世路信薄命，吏曹须异称。
北归甘醉叟，西上且聋丞。
执友论文地，能地兴可乘。
登龙门塔分得龙门高深四韵 其二
王弘诲（明代）

宝塔深居上帝尊，建江王气俯中原。紫气缭绕千峰合，翠石崚嶒万壑奔。

侧听金鸡催日御，平看彩笔插天门。三山似拥神仙宅，五指标奇荷帝恩。
丑奴儿慢
蔡伸（宋代）

明眸秀色，别是天真潇洒。更鬓发堆云，玉脸淡拂轻霞。醉里精神，众中标格谁能画。当时携手，花笼淡月，重门深亚。

巫峡梦回，已成陈事，岂堪重话。谩赢得、罗襟清泪，鬓边霜华。念□伤怀，凭阑烟水渺无涯。秦源目断，碧云暮合，难认仙家。
夜饮罗怀叟三杯属余刚制共读孟郊诗
朱复之（宋代）

建子初寒月，篝灯对语时。
独醒苏客酒，细咏孟生诗。
蠹老无新卷，乌惊有夜枝。
白云路不远，明日肯重来。
寄何孟门时客琼南二载矣三首 其二
陈恭尹（清代）

唱和谁同水一方，今年稀得见篇章。看君亦是虬须客，莫到扶馀便自王。
叔度贤良再用游字韵见贻复次韵谢之
喻良能（宋代）

夕郎分阃镇东秋，幕下挥毫秦少游。
一代风流今不泯，百年文物尚堪求。
交情莫逆人谁似，吟事方殷岁又遒。
他日约君为伯仲，三间瓦屋住东头。
横吹曲辞。出塞曲
于鹄（唐代）

微雪将军出，吹笳天未明。观兵登古戍，斩将对双旌。

分阵瞻山势，潜军制马鸣。如今新史上，已有灭胡名。

单于骄爱猎，放火到军城。待月调新弩，防秋置远营。

空山朱戟影，寒碛铁衣声。逢著降胡说，阴山有伏兵。
诗三百三首 其二八○
寒山（唐代）

自古诸哲人，不见有长存。生而还复死，尽变作灰尘。

积骨如毗富，别泪成海津。唯有空名在，岂免生死轮。
十洲阁
王旦（宋代）

山川如幻阁长秋，一岛飞来伴九洲。
不礙渔樵双桨过，何妨罗绮四时游。
云疑泰华分张去，永忆蓬瀛散漫浮。
禁苑未知湖海乐，生绡写取献九州。
中秋无月
项安世（宋代）

青天碧海路悠悠，兔老蟾饥亦倦游。
锁定玉楼云不卷，两街灯火作中秋。
夜渡洞庭
李黼平（清代）

城陵山前霜月高，江湖欲上鸡初号。舟人夜语起捩柁，但觉枕底生风涛。

黏天洞庭乘水入，余亦起从帆下立。三江杳杳宿鹜迷，五渚苍苍老蛟泣。

巴丘邸阁波浪间，到眼突兀横编山。芦中渔火尚未灭，空际梵音殊自间。

绕湖周遭几百里，湿烟一堆层叠起。倒影俛临明镜看，却是君山青插水。

二山宛在湖中央，南北苕亭势可望。不知蓬瀛定谁到，对此辄欲褰余裳。

斯须斗转星亦沈，群真出入地道深。龙女遥归碧海岸，湘君正依斑竹林。

湖山虚肃徘徊久，小别京华亦回首。洛阳少年济时才，上书那遣长沙来。
和陶渊明二十首
陈造（宋代）

不念建德游，枉作心奋飞。
一溺狂泉饮，坐受人所悲。
吾乐有余地，醉乡真可依。
酹觞初问涂，嗽醪便知归。
弃置近药裹，改弦计扶衰。
欢趣固自若，谁谓志原违。
荥阳古城登览寄裕之
李献能（金朝）

突兀高台上古城，登临人境两峥嵘。关河落日岁云暮，草木临风气未平。

虎掷龙拿王伯事，天荒地老古今情。一杯欲洗兴亡恨，为唤穷途阮步兵。
南坡杂兴 其一
虞俦（宋代）

咫尺南坡早得春，杖藜朝夕往来频。迨今著意栽桃李，准拟他年作主人。
田舍即事十首
刘克庄（宋代）

儿女相携看市优，纵谈楚汉割鸿沟。
山河不暇为渠惜，听到虞姬直是愁。
古意三首 其三
邓肃（宋代）

妾如傍篱菊，不肯嫁春风。郎如出谷莺，飞鸣醉乱红。

乱红有何好，风雨一夕空。菊英虽枯淡，不愁霜露浓。
次韵友人
陶梦桂（宋代）

只将梦幻视浮生，志念俱消岂复增。
竹杖芒鞋轻胜马，布衣蔬饭淡於僧。
睡魔为祟勤呼茗，病眼羞明懒近灯。
好把金鎞轻掠削，近来知有阿谁能。
次韵舒伯源雪晴偶书四首
李若水（宋代）

银涛万顷涨烟村，寂历茅檐上晓暾。
春傲余寒邀不住，夜来偷入杏花园。
晚过黄洲铺二绝 其二
杨万里（宋代）

仆夫已倦路犹赊，脚底殊劳眼底佳。绿锦堆中半团雪，千枫拥出一桐花。
望月怀友（一作寄人）
李群玉（唐代）

浮云卷尽看朣胧，直出沧溟上碧空。盈手水光寒不湿，

流天素彩静无风。酒花荡漾金尊里，棹影飘飖玉浪中。

川路正长难可越，美人千里思何穷。
无尽藏斋诗
王洋（宋代）

潢潦集须臾，朝盈夕已除。
沛然随饱满，廓尔是清虚。
金谷输仓箧，锱铢较簿书。
不知方雨地，无计脱苞苴。
石堰同王沈诸子迟黄宁海不至
谢与思（明代）

为闻彭泽初辞令，却向山阴一泛舟。远地未能同语笑，閒云空自伴淹留。

群喧鹳鹭窥帘立，半偃蕖荷映带浮。幸有诸君能载酒，晚来风雨莫深愁。
即事
许月卿（宋代）

桑柘行行秋又夕，芭蕉叶叶雨和风。古今陵谷休回首，洗眼师门桂影浓。
再过观音堂赠老尼
杨巍（明代）

野店南来古佛堂，旧游回首几星霜。不知别后参何法，枯木寒岩带夕阳。
汉女行寄张助甫
王世贞（明代）

汉帝惜倾城，双蛾当三千。偶然转盼失颜色，㸌如流波坠九天。

阿监摇唇婕妤笑，看取它人领光耀。宝镜羞窥永巷身，银灯望断长门诏。

我从选部识张卿，天下红颜俱却行。片言进退群公坐，一字低昂千古名。

不合文章犯牛斗，也学吾曹厄阳九。扣角敢唱龙蛇歌，折腰自称牛马走。

当时广平百不忧，谓言茂陵将见求。金鱼岂羡鵩鸟地，黄鹤独唤苍梧愁。

三楚褰帷声赫奕，百城墨吏秋霜慑。故旧俱传勃海书，何人为发中山箧。

即今龙卧汝颍间，杜门日玩浮云閒。但令班女重升辇，争道君王不赐环。
寄黄树斋
艾畅（清代）

一别柴关掩玉华，情怀寥落亦堪嗟。溪风渐冷鹤噤语，山雪欲来梅试花。

小病屐声三径涩，间愁阑影一阶斜。思君怕对空潭水，照得吟肩瘦倍加。
真珠帘
陆游（宋代）

灯前月下嬉游处。向笙歌、锦绣丛中相遇。彼此知名，才见便论心素。浅黛娇蝉风调别，最动人、时时偷顾。归去。想闲窗深院，调弦促柱。

乐府初翻新谱。漫裁红点翠，闲题金缕。燕子入帘时，又一番春暮。侧帽燕脂坡下过，料也记、前年崔护。休诉。待从今须与，好花为主。
题唐寅嵩山十景 其八 羃翠庭
弘历（清代）

灌木积嘉阴，盘中窈复深。横琴坐对客，请听弦外音。
瑞鹤仙 海棠
刘澜（宋代）

向阳看未足。更露立阑干，日高人独。江空佩鸣玉。

问烟鬟霞脸，为谁膏沐。情闲景淑。嫁东风、无媒自卜。

凤台高，贪伴吹笙，惊下九天霜鹄。

红蹙。花开不到，杜老溪庄，已公茅屋。山城水国。欢易断，梦难续。

记年时马上，人酣花醉，乐奏开元旧曲。夜归来，驾锦漫天，绛纱万烛。
杂歌谣辞 郑樱桃歌
李颀（唐代）

石季龙，僭天禄。擅雄豪，美人姓郑名樱桃。樱桃美颜香且泽，娥娥侍寝专宫掖。

后庭卷衣三万人，翠眉清镜不得亲。官军女骑一千匹，繁花照耀漳河春。

织成花映红纶巾，红旗掣曳卤簿新。鸣鼙走马接飞鸟，铜驮琴瑟随去尘。

凤阳重门如意馆，百尺金梯倚银汉。自言富贵不可量，女为公主男为王。

赤花双簟珊瑚床，盘龙斗帐琥珀光。淫昏伪位神所恶，灭石者陵终不误。

邺城苍苍白露微，世事翻覆黄云飞。
梦介卿感而有作
蔡戡（宋代）

忆昔儿童日，光阴急鸟飞。
旧游浑似梦，倦客只思归。
青眼还如昨，朱颜渐觉非。
郴阳纵无雁，音问未应稀。
别公安贾明府
戎昱（唐代）

叶县门前江水深，浅于羁客报恩心。

把君诗卷西归去，一度相思一度吟。
同王夔州探梅
李石（宋代）

莫因红紫媚楼台，洁白光中处处栽。
香骨未应春雪妒，素心偏向暖风开。
清樽妙赏今谁健，晓角年光不用催。
别后西归玉堂约，诗筒只有月边来。
万花川谷海棠盛开，进退格
杨万里（宋代）

四面周遭国艳丛，危亭顿在艳丛中。
天开锦幄三千丈，日透红丛一万重。
积雨乍晴偏楚楚，东风小缓莫匆匆。
为花一醉非难事，且道花醲复酒醲。
送交代吴共叔师礼
赵蕃（宋代）

往君在太学，有类如何蕃。
仁义积诸身，诸生知所尊。
今君为主簿，又类习凿齿。
不仁荆州士，四海名未已。
谁云斗水浑，可养横海鱣。
涧壑虽阻深，松桧能参天。
群公顷争荐，亦既升初秩。
似君许人物，岂计一阶级。
圣朝开文馆，政为时育才。
似君此风骨，咫尺斯蓬莱。
而我独何者，瓦砾偶居后。
纵加刻画工，未救无盐丑。
古人重交契，今人顾不然。
愿君保金石，勿为燥湿迁。
饮君一卮酒，属君千万寿。
更欲拘君船，江头已无柳。
郡斋宴坐
张公庠（宋代）

为州容散诞，真慰野人情。
撼膝禅初悟，摇头句未成。
试香秋院静，门墨午窗明。
已有东归计，些扉掩姓名。
游虞山
陈蒙（宋代）

野店杏花红满枝，江南天气早春时。
青山笑我何何晚，白发催人老不知。
云窦雪消龙涧满，星坛树偃鹘巢危。
明朝欲尽登临兴，还赴云间羽士期。
和游赵韩王国
李复（宋代）

剥剥啄啄初叩扃，主人立门双眼青。
篮舆遽下屏徒御，脱帽解眼风泠泠。
倦思经时一日纵，乍离涸辙游沧溟。
靓深曲折任吾向，度桥绕径足不停。
芍药晚花犹泫露，樱桃满树垂繁星。
万竹森严拥幢盖，苍松夭矫呼风霆。
空叹春时不得到，枯香落蒂今飘零。
徒倚历览意稍满，自具野饭追渌醽。
却呼主人坐对酌，脯醢间错鱼虾腥。
共叹羁韁鲜休暇，一饷聊尔消沉冥。
病余量隘不禁醉，骑马归舍犹未醒。
解衣拂榻欲假寐，传呼有客来造庭。
齐天乐 寒鸦
周之琦（清代）

晚霜天外归飞急，凄凄噤寒无语。水驿樯稀，河堤树老，羞说垂杨终古。

酸风听取，问积霰平林，旧巢安否。黯澹丛祠，阵云吹送楚江暮。

苏台前事暗数。醉歌人未散，银箭催曙。叫月声孤，栖烟梦冷，重忆昭阳何处。

萧条倦羽，怅子夜啼残，白头还苦。鬓影相看，玉颜空泪雨。
次韵次尹俊卿梅花绝句 其六 竹梅
王灼（宋代）

袖寒倚脩竹，暗起著人香。联影黄昏月，亭亭上璧珰。
题方干旧隐
李若谷（宋代）

奇峰重复叠，宅在翠屏间。
僧到偏怜静，云留自共闲。
岩前樵径接，门外钓舟还。
老约为邻并，须求一亩山。
春日奉献圣寿无疆词十首
杨巨源（唐代）

文物京华盛，讴歌国步康。瑶池供寿酒，银汉丽宸章。

灵雨含双供，雷霆肃万方。代推仙祚远，春共圣恩长。

凤扆临花暖，龙垆旁日香。遥知千万岁，天意奉君王。

鸳鹭彤庭际，轩车绮陌前。九城多好色，万井半祥烟。

人醉逢尧酒，莺歌答舜弦。花明御沟水，香暖禁城天。

赐宴文逾盛，徵歌物更妍。无穷艳阳月，长照太平年。

云陛临黄道，天门在碧虚。大明含睿藻，元气抱宸居。

戈偃征苗后，诗传宴镐初。年华富仙苑，时哲满公车。

化入絪缊大，恩垂涣汗馀。悠然万方静，风俗揖华胥。

玉漏飘青琐，金铺丽紫宸。云山九门曙，天地一家春。

瑞霭方呈赏，暄风本配仁。岩廊开凤翼，水殿压鳌身。

文雅逢明代，欢娱及贱臣。年年未央供，恩共物华新。

垂拱乾坤正，欢心品类同。紫烟含北极，玄泽付东风。

珠缀留晴景，金茎直晓空。发生资盛德，交泰让全功。

间气登三事，祥光启四聪。遐荒似川水，天外亦朝宗。

代是文明昼，春当宴喜时。垆烟添柳重，宫漏出花迟。

汉典方宽律，周官正采诗。碧宵传凤吹，红旭在龙旗。

造化膺神契，阳和沃圣思。无因随百兽，率舞奉丹墀。

睿德符玄化，芳情翊太和。日轮皇鉴远，天仗圣朝多。

曙色含金榜，晴光转玉珂。中宫陈广乐，元老进赓歌。

莲叶看龟上，桐花识凤过。小臣空击壤，沧海是恩波。

物象朝高殿，簪裾溢上京。春当九衢好，天向万方明。

乐报箫韶发，杯看沆瀣生。芙蓉丹供暖，杨柳玉楼晴。

阊阖开中禁，衣裳俨太清。南山同圣寿，长对凤凰城。

日上苍龙供，香含紫禁林。晴光五云叠，春色九重深。

赏叶元和德，文垂雅颂音。景云随御辇，颢气在宸襟。

永保无疆寿，长怀不战心。圣朝多庆赐，琼树粉墙阴。

化洽生成遂，功宣动植知。瑞凝三秀草，春入万年枝。

凤掖嘉言进，鸳行喜气随。仗临丹地近，衣对碧山垂。

渥泽方柔远，聪明本听卑。愿同东观士，长对汉威仪。
安宁道中即事
王文治（清代）

夜来春雨润垂杨，春水新生不满塘。
日暮平原风过处，菜花香杂豆花香。
赠僧五首。神照上人（照以说坛为佛事）
白居易（唐代）

心如定水随形应，口似悬河逐病治。

曾向众中先礼拜，西方去日莫相遗。
早夏出城书所见成篇
宋祁（宋代）

肃驾来墟落，悠然瞩霁氛。
飞花缺林影，惊鹭破洲群。
牧径寻还失，荛歌断更闻。
平芜与天远，孤日带霞曛。
梁雉今谁嗅，城狐古不熏。
楚人矜节物，腰艾鬬兰芬。
谈思永以唐张祜题惠山诗勒石重街小洞之闲与诸弟同赋
顾道淳（明代）

山屐逶迤萧寺西，一支藤杖漫相携。涓涓泉响聆幽洞，细细莎深认故溪。

胜迹不随今古变，物情只觉去来迷。昔贤留咏归何处，却喜新碑勒旧题。
林高士隐居
黄庚（元代）

家住西湖深更深，古松隐裹礼茅君。
白猿攀树藤花落，点破岩前一地云。
偈颂一百零四首
释绍昙（宋代）

共住不知名，千圣亦不识，
无端平地生荆棘。兄呼弟应，
与世同波，笑独醒人死汨罗。
恁麽也好，不恁麽也好。
手后阑干唱竹枝，哩哩啰，
天涯望远无人到。
瀑布
章孝标（唐代）

秋河溢长空，天洒万丈布。深雷隐云壑，孤电挂岩树。
沧溟晓喷寒，碧落晴荡素。非趋下流急，热使不得住。
大?
赵以夫（宋代）

正绿阴浓，莺声懒，庭院轻寒烟薄。天然花富贵，逞夭红殷紫，叠葩重萼。醉艳酣春，妍姿浥露，翠羽轻明如削。檀心鸦黄嫩，似离情愁绪，万丝交错。更银烛相辉，玉瓶微浸，宛然京洛。朝来风雨恶。拍﹀︽、低张青油幕。便好倩、佳人插帽，贵客传笺，趁良辰、赏心行乐。四美难并也，须拼醉、莫辞杯勺。被花恼、情无著。长笛何处，一笑江头高阁。极暮水云漠漠。
塞上
郭震（唐代）

塞外虏尘飞，频年出武威。死生随玉剑，辛苦向金微。

久戍人将老，长征马不肥。仍闻酒泉郡，已合数重围。
复州词 其二
胡承诺（清代）

竟陵太守罢从征，白发老人出郭迎。万姓流亡谁与哭，却留燕语吊空城。
蓬岛烟霞图赠罗定直
陈献章（明代）

丹青谁弄烟霞笔，题赠湖西公子行。携过罗浮莫开看，罗浮怕有异人争。
酬柳柳州家鸡之赠
刘禹锡（唐代）

日日临池弄小雏，还思写论付官奴。

柳家新样元和脚，且尽姜芽敛手徒。
还三嵎先寄舍弟
李新（宋代）

客宦乘流同木偶，入村随俗自猴冠。
鴒飞原上正相应，豆泣釜猴当少宽。
貂阙长忧狗尾续，客来应借凤毛看。
陇西衣钵传无尽，熟看群儿现宰官。
南昌滩
武元衡（唐代）

渠江明净峡逶迤，船到名滩拽zB迟。橹窡动摇妨作梦，

巴童指点笑吟诗。畬馀宿麦黄山腹，日背残花白水湄。

物色可怜心莫限，此行都是独行时。
定兴道中遇张叔举翎检讨同年典试陕西回京
李骥元（清代）

父没不扶归，母老不侍旁。积此万古恨，饥驱游他乡。

南风蒸六月，客子汴梁歇。西风下太行，艰险磨瘦骨。

瘦骨不自恕，云飘海东去。回忆北堂萱，意马索难驭。

君归步金銮，天颜为之欢。愿一见吾母，言骥身平安。

家远知自爱，天寒知著裳。勿为游子念，倚闾朝暮望。
苦雨
程俱（宋代）

积潦彻厚地，油云成漏天。乘舟迷晚市，悬釜郁晨烟。

卉服几三沐，蘧庐亦九迁。何由开白日，直恐垫黄泉。

天道终持满，皇心剧救然。多应洗兵马，且复奠山川。

浩浩收溟涨，穰穰浃帝廛。燮调知努力，延颈待丰年。
寄郑谷郎中
齐己（唐代）

人间近遇风骚匠，鸟外曾逢心印师。

除此二门无别妙，水边松下独寻思。
采芹亭 其十五
方蒙仲（宋代）

此中小住自为佳，无柰看山眼欲花。把作西湖风物看，不争多否也争些。
建安道中
洪迈（宋代）

吾生意行初不谋，汎汎何啻波中鸥。
携家来作闽海梦，三年客食天南陬。
我先人庐山在何许，大江之左道阻修。
奉新家有手足爱，只身归扫先梧楸。
旋当来此营斗粟，南北颠倒无时休。
此心转与世事左，自作磨蚁将谁尤。
安知不满达者笑，穷达一戏如观优。
咄哉吾语亦已随，且与造物同浮游。
题海棠
陈樵（元代）

东风吹堕缃云影，别院春迟宫漏永。绣帷宝带绾流苏，梦入瑶台呼不醒。

荧荧银烛花蕊多，城头乌啼奈晓何。
与葛洪
张璹（宋代）

提司坑冶是新差，职比催纲胜一阶。
若发荐章求脚色，下官踪迹转沉埋。
春行
贺铸（宋代）

风俗喜嘉辰，行乐东城春。
人歌芍药章，马度杨柳津。
田亩久枯渴，麦芒栖暗尘。
焦心戴白叟，日望西郊云。
上耿泉生朝
杨简（宋代）

惟公诞弥，良月惟时。
地数盈成，梦维熊羆。
何以寿之，南山维墓，
松柏维滋。毋祝毋祈，
公自有之。
闲题
杜牧（唐代）

男儿所在即为家，百镒黄金一朵花。

借问春风何处好，绿杨深巷马头斜。
与李布政彦硕冯佥宪景阳对酌
王越（明代）

相逢无奈又离群，樽酒休辞饮几巡。
自笑年来尝送客，不知身是未归人。
马嘶落日青山暮，雁度西风白草新。
别恨十分留一半，三分黄叶二分尘。
抵家
侯方曾（清代）

将近行偏急，深秋日易斜。停鞭辞去雁，抵舍共归鸦。

父老盈门问，儿童满院哗。半年凭梦到，今日信吾家。
题愚斋梅轴
王柏（宋代）

悄然笔下有心期，写出寒梢玉立时。
何事巧藏烟雨里，孤标深不愿人知。
苔钱三首
释智圆（宋代）

夷甫不言非尔类，鲁褒为论偶同名。
秋来自满虚闲地，不用良工鼓铸成。
偈颂二百零五首
释正觉（宋代）

开炉岁岁是今朝，暖气潜通称我曹。
可惜丹霞烧木佛，翻令院主堕眉毛。
苏幕遮 纫兰以葬花图属题
杨芸（清代）

曲屏闲，深院静。新绿如烟，烟外凉云暝。才见繁英红玉莹。

一霎东风，瘦尽春魂影。

把鸭锄，穿蝶径。脉脉相怜，人与花同命。泪滴香坟残梦冷。

谁更怜侬，薄慧翻成病。
黄州
王十朋（宋代）

弭棹大江滨，江山入眼新。地疑真赤壁，州是古黄人。

水隔三分国，风遗两逐臣。雪堂欣觌面，诗思定能神。
道室杂咏
陆游（宋代）

莫缘侯印学阴谋，生世惟须一钓舟。
轻用镆邪终折缺，善刀何止解千牛。
渔家傲 京兆道友
王哲（金朝）

得得中间寻得得。王三默诀唯王六。若要清静如白玉。独自宿。余自须要除情欲。这个灵童明似烛。惺惺能唱无生曲。日住公家公不识。休寻觅。心澄便是真消息。
游西山诗十二首 其十二 西湖
文徵明（明代）

春湖落日水拖蓝，天影楼台上下涵。十里青山行画里，双飞白鸟似江南。

思家忽动扁舟兴，顾影深怀短绶惭。不尽平生淹恋意，绿阴深处更停骖。
春草池绿波亭
陆仁（元代）

回塘带兰薄，曲槛映朱甍。春雨夜初至，绿波池上生。

游鱼荡清涟，细藻承落英。浩浩谢池思，悠悠南浦情。

日夕澹无语，燕坐望寰瀛。
再和
郑刚中（宋代）

我虽岩谷岂其卿，多壘于郊亦可惊。
徒有丹心思报国，无因缓可得论兵。
跳梁狐怪今方逞，奋角狼星久未平。
盍亦付之公子绣，慨然持斧为澄清。
肥、瘦二马 其一
郑元祐（元代）

狮子花骄蹴暖风，满臕如瓠气如虹。年来恣饱天闲粟，朔漠当收血战功。
止征妇哭
白珽（元代）

战国曾闻挟两戈，病中军不渡交河。
一身同为明庭死，死敌强于死病多。
后凯歌词九首 其七 科尔结
耶律铸（宋代）

初若疾雷威似虎，复如脱兔速于神。想当持节为飞将，袛是今如著翅人。
过北固山下旧居
方岳（宋代）

池塘燕子旧人家，杨柳春寒一迳斜。
夜读自生书带草，朝饥曾对米囊花。
侯谁在矣山如昨，今我来思鬓已华。
舍馆不知何日定，竹舆鸣雨又咿哑。
送彦孚主簿
黄庭坚（宋代）

斯文当两都，江夏世无双。
叔度初不言，汉庭望风降。
中间眇人物，潜伏老崆谾。
本朝开典礼，棫朴作株桩。
世父盛文藻，如陆海潘江。
三战士皆北，韔弓锦韬杠。
白衣受传诏，短命终萤窗。
梦升卧南阳，耆旧无两庞。
空鑱欧阳铭，松风悲陇泷。
四海群从间，尔来颇琤淙。
主簿吾宗秀，其能任为邦。
躯干虽眇小，勇沉鼎可扛。
择师别陈许，取友观羿逄。
折腰佐髯令，邑讼销吠尨。
时邀府中饮，下箔蜡烧釭。
红裳笑千金，清夜酒百缸。
同僚有恶少，嘲谑语乱哤。
君但隐几笑，诸老叹敦厖。
况乃工朱墨，气和信甚矼。
持此应时须，十年拥麾幢。
相逢常鞅掌，衙鼓趋(上鼔下夅)。
簿书败清谈，汗颜吏枞枞。
临分何以赠，要我赋兰茳。
黄华虽众笑，白雪不同腔。
野人甘芹味，敢馈厌羊羫。
顾子百短拙，饱腹戆胮肛。
惟思解官去，一丘事耕(右鬯下換ハ夊。
君当取富贵，钟鼓罗击撞。
伏藏鼪鼯径，犹想足音跫。
天净沙 其二
李昌祺（明代）

枯松倒挂悬崖。寒梅正对空斋。惯见山光水色。不求身外。

黄金任筑高台。
江上二首 其二
王安石（宋代）

书自江边使，乡邻病饿稠。何言万里客，更作百身忧。

补败今谁恤，趋生我自羞。西南双病眼，落日倚扁舟。
次韵资钦元府判见寄
释德洪（宋代）

茗盌闲窗不厌过，暮年归计定如何。我思杖履游嵩少，公辈家山近洛河。

具茨功名关意少，颖皋丘壑赋情多。二诗俱可镌崖石，乞与云烟相荡摩。
高士咏。河上公
吴筠（唐代）

邈邈河上叟，无名契虚冲。灵关畅玄旨，万乘趋道风。

宠辱不可累，飘然在云空。独与造化友，谁能测无穷。
题玉川碾茶图
周季（宋代）

独抱遣经舌本乾，笑呼赤脚碾龙团。
但知两腋清风起，未识捧瓯春笋寒。
与应兄之西湖二绝
释宝昙（宋代）

终日看山唤不回，却如山骨瘦归来。
白头未老青鞋底，无限江南翠作堆。
送苏汉杰
李石（宋代）

万里来归道路长，两年身寄水云乡。
仅余文字缣缃富，犹带湖云草木香。
从此定应悬箔去，卑之且说踏槐忙。
逢君客地成乖隔，相送江干问草堂。
寄吴诗客
米芾（宋代）

江上迟留臈破春，好诗时见贾参军。年来鉴远多新句，难附江风与海云。
奉试明堂火珠
崔曙（唐代）

正位开重屋，凌空出火珠。
夜来双月满，曙后一星孤。
天净光难灭，云生望欲无。
遥知太平代，国宝在名都。
踏莎行 其一 代石甫寄琴客
樊增祥（清代）

舞袖双回，歌珠一串。瑶台月下时相见。惺忪言语已魂销，更禁一再秋波转。

万口同夸，千人争看。几曾独对桃花面。近来心事冷如簧，时时欲就朱唇暖。
节后赴传岩叟之招望日同游棲隐庵华严寺吴岩
陈文蔚（宋代）

乘兴联翩渡小溪，轻车不怕日斜西。
拟来古寺观新扁，且向山斜读旧题。
茆屋起烟归路暝，秋云阁雨暮天低。
人生适意惟行乐，不较毫芒宠辱齐。
赠鲁直
陈师道（宋代）

相逢不用蚤，论交宜晚岁。
平生易诸公，斯人真可畏。
见之三伏中，凛凛有寒意。
名下今有人，胸中本无事。
神物护诗书，星斗见光气。
惜无千人力，负此万乘器。
生前一樽酒，拨弃独何易。
我亦奉斋戒，妻子以为累。
子如双井茶，众口愿其尝。
顾我如麦饭，犹足填饥肠，
陈诗传笔意，愿立弟子行。
何以报嘉惠，江湖永相忘。
徐孺子亭
王十朋（宋代）

一室不暇扫，心期扫天下。一榻不妄设，所待必贤者。

南州杰出士，林泉事潇洒。闭门谢弓招，道合不吾舍。

谁云性少通，得一不为寡。豫章岂私交，端欲重宗社。

汉廷无此贤，忍使遗在野。交章荐天阙，聘礼备车马。

高人竟不屈，清风凛华夏。寄声郭有道，一木难支厦。

肯同樊处士，声名祇虚假。鸡酒吊知音，韬光老松槚。

倘令居孔门，行藏似回也。江西今仲举，吏事饰儒雅。

神交千载友，丹青妙摹写。作亭古东湖，鳞鳞万椽瓦。

序嗤滕阁王，词偪长沙贾。佳客从公游，湖光莹尊斝。

孺子真可师，世途何土苴。行矣浙东西，锄犁各归把。
念昔游
黄淮（明代）

春风渐近清明节，鹿城西去尤奇绝。紫芝群峰图画列，叠嶂层峦千万折。

势若蛟螭初奋蛰，下瞰西湖照清澈。西湖万顷晴波阔，波光荡漾玻瓈滑。

湖头柳色青可掇，湖上繁花锦机缬。杏梢竹外横斜出，翡翠凝香杜鹃血。

鸂䳵斓斑鸥鹭洁，蜂喧蝶驻莺调舌。青楼帘幕迎风揭，兰麝飘香玳筵设。

翠盖雕鞍竞胶轕，兰桡画舫相排轧。鹍弦脆促鸾箫咽，歌声直上行云遏。

红裙女儿才二八，钿蝉斜坠堆云发。玉纤笑把花枝撷，背人偷绾同心结。

回嚬索笑争欢悦，狂客惊看醉眼热。嗟予好古情偏切，追寻往迹成芜灭。

西射堂摧芳草歇，思远楼空怨啼鴂。几处荒坟横断碣，雾锁苔痕字残缺。

此情难向傍人说，抚掌高吟振林樾。云开遥见金银刹，纵步穷探未应辍。

鲸钟声自林间发，衲子抠趋远迎谒。香绕博山沈水爇，延客蒲团茗瓯啜。

俄复呼童具梨栗，还向园中采薇蕨。携壶直造烟霞窟，坐看飞流洒寒雪。

兴尽辞归日已没，不觉参回斗西捩。年来自笑成疏拙，久向圜扉叹离别。

云树离离渺天末，过眼流光如电掣。夜雨孤灯更萧屑，愁拥寒衾梦飞越。

洒泪牛山何惨烈，塞翁得失难预决。万斛穷愁如可撤，买车便逐南归辙，金尊还醉花间月。
绝句二首 其一
陈爱山（元代）

宝鼎香销沈水烟，碧纱春帐薄如蝉。洞章吟罢愁成海，人在阑干月在天。
奉使荆回宿万安僧舍次壁间韵
罗万杰（明代）

征衣犹带洞庭沙，阅尽残冬未见家。野寺寒灯独卧处，关心一夜到梅花。
句
韦奇（宋代）

败壁蜗黏篆，空阶蚓结楼。
上亭
王质（宋代）

雨色昏何在，铃声怨阿谁。一朝人世改，万事帝心知。

西去身虽脱，东边势更危。祇应南内里，不似上亭时。
汴中偶题
汪藻（宋代）

蜻蜓斜日立帘钩，燕子新晴语柁楼。熠熠晚花随意得，茫茫春水此生浮。

无官可缓三人带，有子能胜十具牛。老大拂衣归去好，莼鲈何必待清秋。
田父吟
翁文达（清代）

农夫终岁未得闲，十亩为田一亩圃。有妇馌饷并采蔬，儿啼抱向田头哺。

哺儿儿长代汝劳，瞬息只如朝与暮。
废寺
林尚仁（宋代）

敕额虽存屋半倾，炉香无主佛无灵。
豪家不管空门事，日夜西风语塔铃。
诗
秦嘉（两汉）

岩石郁嵯峨。
上元
吕本中（宋代）

步屧荒园日已昏，呼儿当径扫苔痕。春愁不作游人地，细雨残梅过上元。
谢汤生惠酒和来韵
刘宰（宋代）

闻道吾犹及老成，高秋离索不胜情。
朋缄已喜贤从事，二缶那胜对曲生。
多病吾今同退鷁，壮怀君同掣长鲸。
能来共醉西风否，木落千山夕照明。
有感
王安石（宋代）

忆昔与胡子，戏娱西城幽。
放斥仆与马，独身步田畴。
牛竖歌我旁，听之为久留。
一接田父语，叹之胜王侯。
追逐恨不恣，暮归辄怀愁。
顾常轻千乘，只愿足一丘。
子时怪我少，好此寂寞游。
笙箕不入耳，又不甘醪羞。
那知抱孤伤，罢顿不能遒。
世味已鲜少，但余野心稠。
乖离今十年，班发满我头。
昔兴亦略尽，食眠常百忧。
每逢佳山水，欲往辄复休。
方壮遂如此，况乃高春秋。
冬郊行望
王勃（唐代）

桂密岩花白，梨疏林叶红。
江皋寒望尽，归念断征篷。
钟鼓洞
王守仁（明代）

见说水南多异迹，岩头时有鼓钟声。空遗石壁千年在，未信金砂九转成。

远地星辰瞻北极，春山明月坐深更。年来夷险还忘却，始信羊肠路亦平。
题邮亭
李龏（金朝）

荆卿雄骨化为尘，春草秋风老此身。行尽江南数千里，未曾逢著独醒人。
崇恩太后升祔十四首 终献用《仪安》。
郊庙朝会歌辞（宋代）

珩璜之贵，袆褕之尊。天作之合，内治慈温。元良钟庆，祉福乾坤。

以享以祀，事亡如存。
雨余路软有女郎一队前行鞋踪可玩
王彦泓（明代）

知是同家是各家，样痕端正不多差。分行细整如飞雁，散点轻匀似落花。

怕滑更添腰绰约，扶墙时趁步欹斜。悬知连臂行归晚，一路风香笑语哗。
绝句二首·其二
杜甫（唐代）

江碧鸟逾白，山青花欲燃。
今春看又过，何日是归年？
送僧
释可士（宋代）

一钵即生涯，随缘度岁华。
是山皆有寺，何处不为家。
笠重吴天雪，鞋香楚地花。
他年访禅室，宁惮路岐赊。
血书心经为圆相赞
释广闻（宋代）

色何从眼，声不到耳。耳色眼声，血滴滴地。出乎尔，反乎尔，全身不在圈里。
题东玉师府所藏潇湘图
戴表元（宋代）

少年魂梦底曾间，多在江湖烟水间。
今日精蓝方丈地，倚窗眠看洞庭山。
建初弟来都省视喜极有感三首 其一
彭桂（清代）

相持莫下拜，拭泪认分明。讶尔颜何瘦，令余痛失声。

饥寒留剩骨，患难得馀生。乍见浑无语，那堪悲喜并。
龙鹄山
李焘（宋代）

西山有佳人，惯踏山下路。
晨吟泽畔风，午睡岩前雨。
莫使儿辈觉，损我岩壑趣。
壬申游莲峰四咏 其一
祁敕（明代）

我爱山中好，山泉彻底清。悬崖生断续，照影鉴空明。

蜡屐寻源去，风瓢带月倾。十年尘土梦，一酌顿能醒。
秋日游龙井
叶绍翁（宋代）

引道烦双鹤，携囊倩一童。
竹光杯影里，人语水声中。
不雨云常湿，无霜叶自红。
我来何所事，端为听松风。
织图二十四首·择茧
楼璹（宋代）

大茧至八蚕，小茧止独蛹。
茧衣绕指柔，收拾拟何用。
冬来作缥絖，与儿御寒冻。
衣帛非不能，债多租税重。
春尽见花三首 其三
王寂（南北朝）

朔漠杏花初破蕾，南州梅子已垂枝。寒乡倍费生成力，但得阳和莫恨迟。
好事近
庄棫（清代）

春去日迟迟，静锁一庭浓绿。深院翠帷亭午，梦鸳鸯稳宿。

门前流水是秦淮，风颤浪纹簇。牵动王孙归思，挂蒲帆十幅。
金缕曲
严既澄（清代）

倦矣吾何住。数生平霜兰风絮。太无依据。蝼蚁王侯尘梦冷，局蹐人天最苦。

星月外更谁堪语。衰谢难为茵溷计，怕藩篱进退无多路。

天不问，意长沮。

尘氛迸眼终无睹。悔蹉跎恩仇误尽，少年心绪。长揖禁人青白睐，噫气狂歌甚处。

空怅望高寒归去。险阻艰难来日永，但培风小厉鸠蜩羽。

身世恨，付黄土。
乙卯都门杂感 其七
唐烜（清代）

天地此儒冠，馀生托一箪。交疏讥讪少，家远转迁难。

偕隐终无侣，盟心殊未寒。平生薄庾信，开府在长安。
范至能游灵石录示诗仙留题云
李洪（宋代）

南坞数回泉石，西风几叠烟云。
登携孰与为侣，颜禹李甲萧筠。
道中口占呈能之
徐侨（宋代）

阙然不见怀千虑，特地相过无一言。
平日交情如水淡，暂时客里似春温。
酒随深浅有余味，事向细微无不论。
漫道与君心莫逆，谁知朴直个中存。
腊月二十二日渡湘登道乡台夜归得五绝
张栻（宋代）

湘江岁晚水清浅，橘州霜后犹青葱。
归舟着沙未渠进，且看渔火听疎钟。
和昌甫 其一
韩淲（宋代）

水南上郭荒凉甚，犹有西轩两首诗。沙草犊鸥眠动处，当时识赏孰能追。
春日绝句
陆游（宋代）

门前唤担买芳菲，白发犹堪插一枝。
旧厌蛙声今喜听，墙阴特地作盆池。
醉题
寇准（宋代）

榴花满瓮拨寒醅，痛饮能令百恨开。
大抵天真有高趣，腾腾须入醉乡来。
天津桥月夜
张简（宋代）

行阙独崔嵬，垂杨夹道栽。
河通桃叶渡，门对雨花台。
世事棋千变，人生梦一回。
谁知今夜月，曾照六朝来。
金秀轩诗
朱翌（宋代）

金秀皆垂颖，山园特有光。
牵牛高晕碧，滴露小匀黄。
老读离骚传，儿寻急就章。
杜门观化物，吾得傲羲皇。
水亭
陆游（宋代）

日淡暑犹薄，雨余风更清。
翛然水亭立，试此葛衣轻。
晒粉怜孤蝶，穿枝喜晚莺。
谁知簿书里，也复得吾生！
颂古三十首 其六
释怀深（宋代）

大士讲经竟，挥案成注脚。一丸疗众病，不假驴驼药。
偈五十三首 其五十一
释克勤（宋代）

一向孤峰独宿，目视云霄。虽则不埋没宗风，无乃太高生。

一向十字路口，土面灰头，利物应机。虽则埋没自己，无乃太屈辱生。

况明悟之士，顶门具眼，肘后有符。出没卷舒，得大自在。

动若浮云，止犹谷神。或可以孤峰独宿，不碍土面灰头。

或土面灰头，不碍孤峰独宿。恁么中有不恁么，不恁么中却有恁么。

瑞气逢嘉运，灵苗触处春。
边秋薄暮（一作出塞）
苏颋（唐代）

海外秋鹰击，霜前旅雁归。边风思鞞鼓，落日惨旌麾。

浦暗渔舟入，川长猎骑稀。客悲逢薄暮，况乃事戎机。
晨发柯村
陆深（明代）

蔼蔼山川曲，朝曦散秋光。草露尚未晞，岭树变微霜。

白云满长谷，此中多深藏。遵养共时晦，灭景不可望。

扰扰倦行役，拙诚难可将。
赋成中丞临川侍郎西园杂题十首·双假山
宋祁（宋代）

佛螺双髻矗层岚，云穴呀空藓晕衔。
异日主公求肖像，居然认得传溪岩。
呈盛逢时
钱亿年（宋代）

倦翮知还心已休，无穷世事懒回头。
是非不属闲人耳，月自当空水自流。
谢姜夔秀才示诗卷从千岩萧东甫学诗
项安世（宋代）

千岩一派落都城，承露金盘尔许清。
古体黄陈家格律，短章温李氏才情。
等闲又得诗人处，咫尺相过故将营。
想见红尘鸟帽底，几多怀玉未知名。
点绛唇（冬日江上）
王之道（宋代）

古屋衰杨，淡烟疏雨江南岸。几家村疃。酒旆还相唤。

短棹扁舟，风横河频转。柔肠断。寒鸦噪晚。天共蒹葭远。
送赵仪之丞汝阴
苏过（宋代）

先师诏后人，学优仕有馀。治身犹农功，勤惰报亦如。

公子生华屋，翛然山泽癯。胸中一丘壑，结发谈诗书。

闲平风流在，自与常人殊。清华通帝籍，簪受辉里闾。

我独求试吏，十室聊卷舒。未起青云心，且与黄卷娱。

淮壖留荐饥，待子活焦枯。前贤迹相踵，咏歌载西湖。

麦秋未可期，往哺当勤劬。作诗聊祖道，请以书邻虚。
神宗皇帝挽词三首
黄庭坚（宋代）

昔在基皇极，师臣论九畴。
丘陵忽为谷，天地不藏舟。
河洛功无憾，幽燕策未收。
嗣皇朝万国，任姒正兴周。
蓦山溪（九日）
曹冠（宋代）

佳辰洊九，吹帽霜风峭。画阁势崔嵬，遍危阑、翠峰缭绕。茂林修竹，别是小壶天，烟霭淡，夕阳明，隐映溪光渺。

匣琴流水，休恨知音少。长啸对西风，觉志气、凌云缥缈。传杯兴逸，高会继龙山，簪嫩菊，插红萸，相对年年好。
高二承宣与苏二左司唱和春雨诗远蒙见寄依韵
晁说之（宋代）

公子与王孙，何烦更问耕。
春心为花雨，梅杏尚难平。
赠赵丞四首
陈造（宋代）

共约京都看早春，枣骝缓踏软红尘。
要君弹压湖山景，莫惜新篇举似人。
和题晕泉岩壁
庞嵩（明代）

绝壁开灵窍，飞湍落翠微。坐来尘鞅寂，听彻太音稀。

雾湿栖玄豹，霞光映彩晖。乘槎天上事，何必问支机。
十三夜携杯浮桥看月
韩淲（宋代）

一轮秋月到天心，此夜全无云片侵。雅静每于閒后见，孤高难向闹中寻。

渐圆渐好形神正，愈大愈明精气深。最是溪间波影里，金光摇动玉沉沉。
米元晖待制岁以赐冰及荔子分遗季共而今年荔枝不至有诗次韵三首 其一
周紫芝（宋代）

诗老盟成恐未寒，今年荔子不同餐。空排白玉千峰雪，却忆红砂九转丹。
次韵七夕
洪咨夔（宋代）

弄巧拙逾甚，合欢愁转多。
擘金盟似海，搔王泪成河。
天运真旋磨，人生特掷梭。
身闲凉月好，且与醉无何。
寄徐彦亨有怀操公琬先生 其二
刘炳（明代）

天马秋高压楚墟，碧溪晴树晚萦纡。书声连屋闻弦诵，山色当萦列画图。

治县已闻蝗避去，解官曾有犊留无。百年耆旧多零落，白发相看愧故吾。
再送蒙仲二首
刘克庄（宋代）

送君怀旧一销魂，谢墅孙陵髣髴存。
下濑楼船皆万斛，曲江宫殿尚千门。
笑陈狎客为俳体，与晋诸贤洗泪痕。
定有奇谋裨玉帐，莫挥麈尾事清言。
江邻几沈文通二学士见过
梅尧臣（宋代）

东城车马多，巷无蹄与辙。
如何二贤豪，侵晨顾衰苶。
喜言雨後凉，早暮脱炎热。
爱子屋室静，尘土都已绝。
不唯清耳目，亦精养愚拙。
江碑读头陁，沈赋赏雌霓。
固知世德高，学问冠时哲。
我惭於其间，荆华参蚁蛭。
然推鹏鷃分，自足不少别。
君归邀此吟，把笔强搜决。
莫万安以甘雨应候用社便韵作诗见贻次韵
赵蕃（宋代）

今君忧乐皆农务，信有雨来晴便晴。宁似倦游伤偪仄，不堪终便屡昏明。

归舟净绿不可唾，旧舍小滩浑欲平。元是江湖竿钓伴，可须钓叟自为名。
绿阴亭
李新（宋代）

茂林侵路能藏寺，乔木参天却见楼。
山石因循云外老，江声掀扑屋梢流。
避寇宿岭下田家
刘崧（元代）

攘攘忽超岭，冥冥遂投村。不知来远近，但见行者奔。

风起草木动，牛鸣人语喧。妻子局道隅，泪下声吐吞。

老翁墙头看，为我启重门。掬泉沃烦热，坐我林竹根。

稍觉颜色定，岂知心魂翻。兹行寔仓卒，感君言貌温。

平生亲与友，此日焉足论。
郡幕请讲书和药房先生韵
陆文圭（元代）

不为祁寒暂辍冬，肯移莲幕下芹宫。深青岂必从蓝出，美玉何烦就石砻。

残雪五更侵几白，一灯深夜照书红。他年共赴长安召，正恐诸儒却诮通。
送竹几与谢秀才
苏轼（宋代）

平生长物扰天真，老去归田只此身。
留我同行木上坐，赠君无语竹夫人。
但随秋扇年年在，莫斗琼枝夜夜新。
堪笑荒唐玉川子，暮年家口若为亲。
三峡桥 其一
王十朋（宋代）

三峡桥边杖屦游，此身疑已到夔州。题诗欲比真三峡，深愧词源不倒流。
献衷心·见好花颜色
欧阳炯（五代）

见好花颜色，争笑东风，双脸上，晚妆同。闭小楼深阁，春景重重。三五夜，偏有恨，月明中。
情未已，信曾通，满衣犹自染檀红。恨不如双燕，飞舞帘栊。春欲暮，残絮尽，柳条空。
通州道中
吴潜（宋代）

万雉参差云雾开，四千里外客重来。
平冈日出车牛喘，古道尘飞驿骑回。
白玉至今传楚璞，黄金自古说燕台。
高楼红旆应如昨，莫遣新杯到酒杯。
过蔡林
严光禄（清代）

故里不相识，行行杂径多。远从田父问，危上木桥过。

一姓自成市，数家斜傍河。村深风俗古，举族见雍和。
答文与可以六言诗相示因道济南事作十首 其四
苏辙（宋代）

饮酒方桥夜月，钓鱼画舫秋风。冉冉荷香不断，悠悠水面无穷。
叙旧感怀呈提刑毅父并再和六首
晁补之（宋代）

亲见扬雄自不惊，吾人要使后人评。
白圭未可轻三复，小草须防得二名。
太华耸天如剑立，黄河蹙野似军行。
栖迟自忆衡门后，可是登楼不称情。
和林成之五题·惜别吟
苏颂（宋代）

丈夫岂无泪，不学儿女悲。
今日独潸然，为别良交知。
交知不易遇，一别会何时，
念兹出门去，空有长相思。
非无樽中酒，亦有桐与丝。
未饮先叹惋，欲歌还喑噫。
谁能谅予心，惜哉此别离。
用同官南楼韵尾联以慰李倅子发
陈杰（宋代）

年时歌管萦云处，閒倚栏干水拍空。
万古胡床自明月，几行官柳又西风。
鬅鬙那复梳千下，磊磈聊须酒一中。
更忆翘材人独自，夜灯寒雁耳偏聪。
临终诗
欧阳建（魏晋）

伯阳适西戎，孔子欲居蛮。
苟怀四方志，所在可游盘。
况乃遭屯蹇，颠沛遇灾患。
古人达机兆，策马游近关。
咨余冲且暗，抱责守微官。
潜图密已构，成此祸福端。
恢恢六合间，四海一何宽。
天网布纮纲，投足不获安。
松柏隆冬悴，然后知岁寒。
不涉太行险，谁知斯路难。
真伪因事显，人情难豫观。
穷达有定分，慷慨复何叹。
上负慈母恩，痛酷摧心肝。
下顾所怜女，恻恻心中酸。
二子弃若遗，念皆遘凶残。
不惜一身死，惟此如循环。
执纸五情塞，挥笔涕汍澜。
闲记老境二首 其二
陆游（宋代）

嫌闹不入市，怕寒稀出门。拥炉愁兀兀，投枕睡昏昏。

柳色新如染，梅花香满村。犹嗟未免俗，薄酒诳空樽。
自咏二首 其一
陆游（宋代）

道本治吾身，绪馀方及人。神清缘食少，事简为家贫。

薄酒如重酝，寒蔬抵八珍。村村花柳动，且复岸纶巾。
南朝
曹松（唐代）

三篱盖驰道，风烈一无取。
时见牧牛童，嗔牛吃禾黍。
游山和白沙晚酌韵十首 其四 唐山
王渐逵（明代）

唐仙兄弟住云溪，七圣途迷尔不迷。铁笛洞箫和月杳，舞鸾回鹤飐岩低。

遥从石巘纡仍憩，独把椒浆远更提。炉鼎已堙寒火伏，祇馀丹井未封泥。
博浪沙
罗大经（宋代）

不惜黄金募铁椎，祖龙身在魄先飞。
齐田楚项纷纷起，输与先生第一机。
南园十三首·其十
李贺（唐代）

边让今朝忆蔡邕，无心裁曲卧春风。
舍南有竹堪书字，老去溪头作钓翁。
次韵景瑜 其二
韩淲（宋代）

兀坐本缘习懒，苦吟终是乾忙。老去宜抛笔砚，兴阑徒近杯觞。
次青阳
王安石（宋代）

十载九华边，归期尚渺然。
秋风一乘传，更觉负林泉。
附家信后忆故山
姚范（清代）

角吹清秋閟穗镫，数番裁寄感何胜。二三与马成田伴，八九逢人待杖兴。

白首笙歌看异国，青蝇天地忆良朋。扁舟入手知何日，涧壑扶筇恐未能。
自鄱阳还道中寄褚征君
刘长卿（唐代）

南风日夜起，万里孤帆漾。
元气连洞庭，夕阳落波上。
故人烟水隔，复此遥相望。
江信久寂寥，楚云独惆怅。
爱君清川口，弄月时棹唱。
白首无子孙，一生自疏旷。
别长女淯
楼钥（宋代）

老我年来百念轻，文姬助我以琴鸣。
等闲相对成三弄，游戏俱弹似一声。
举酒不堪千里别，登途知用几程行。
郡齐自是神仙窟，会有阶庭玉树生。
祝英台近
周之琦（清代）

袅朱丝，缠翠缕，巧篆俪花叶。结就同心，钗股鬓蝉贴。

自从弄玉箫吹，经旬双笑，早一朵、榴红堪折。

扇纹摺。因甚露井银瓶，馀芬易消歇。剪烛深更，影事懒重说。

最怜雨润梅黄，袜罗归去，又刚是、澡兰时节。
飞仙 其一
徐积（宋代）

不用骖鸾不御风，腾身拖袂便乘空。方从碧海游三岛，却驾烟霞上紫宫。
点绛唇（葛守坐上出此词，道思归之意，走笔次其韵）
周必大（宋代）

报答风光，满倾琼液休思睡。乱莺声碎。来往甘棠底。

闻道中和，深简君王意。归舟起。到时应是。玉殿槐交翠。
阙题
释文珦（宋代）

大药生自心田，神方蕴乎灵府。
不论火候抽添，万病自然良愈。
颂古八首 其八
释道颜（宋代）

腊月火烧山，苦口是黄连。相将岁除夜，窦八布衫穿。

大可怜，把手入黄泉。
和刘后村梅花百咏
方蒙仲（宋代）

吟人写物例浮夸，未易形容是此花。
如事休刊和靖集，一联已足自成家。
湖中醉呈崔郎中
陈思济（元代）

杭州城西天下无，水晶盘里青珊瑚。江山胜概乃如此，醉笔走呈崔大夫。
理琴
关捷先（明代）

壶丘白日静，独坐抚瑶琴。谁识无弦意，明明太古音。

花声冷晓露，石响戏春禽。相对人何处，清风满竹林。
初到曲江六首 其六
朱翌（宋代）

嘉卉怀炎德，孤根幸斗临。象蹄交绿润，佛眼瞬红深。

含笑香飘坐，素馨娇满簪。老榕虽拥肿，六月十分阴。
句
范祖禹（宋代）

藓色通行径，松阴叩隐关。
自咏十韵
徐夤（唐代）

只合沧洲钓与耕，忽依萤烛愧功成。未游宦路叨卑宦，

才到名场得大名。梁苑二年陪众客，温陵十载佐双旌。

钱财尽是侯王惠，骨肉偕承里巷荣。拙赋偏闻镌印卖，

恶诗亲见画图呈。多栽桃李期春色，阔凿池塘许月明。

寒益轻裯饶美寝，出乘车马免徒行。粗支菽粟防饥歉，

薄有杯盘备送迎。僧俗共邻栖隐乐，妻孥同爱水云清。

如今便死还甘分，莫更嫌他白发生。
同广雅尚书宝侍讲熙樊按察增祥李府丞盛铎沈编修曾桐饮市楼福兴居
李希圣（清代）

马行灯火渐凄清，卷里厨娘识旧京。话到贞元朝士尽，白头节度不胜情。
立春日送客郊外
陆游（宋代）

短鬓那禁岁月催，胜边花底又春回。
雪消渐暖青鸳日，冰解初横玉监梅。
江驿轩窗临古道，市楼弦管卖新醅。
自怜病守无欢意，一笑常因送客来。
寒食祀坟二首 其一
韩琦（宋代）

禁烟时重展先茔，今日躬为拜扫行。扑面尘多嗟岁旱，得苗田少奈民生。

二分春过寒犹峭，四合山来眼暂明。思奉松楸存寤寐，不国濡露始勤诚。
闻冠退欲还柳州寄柳守常子正
曾几（宋代）

旧隐龙城在，书传喜可知。
还来避地客，已去弄兵儿。
瘴色休看镜，行期不问龟。
中秋一杯酒，定与故人持。
子与以服散卧病因赋姬人怨服散三章戏赠 其二
李攀龙（明代）

桃花流水赤城山，当日刘郎去复还。若道不如天上好，何缘二女忆人间。
诗偈 其一六○
庞蕴（唐代）

入理如箭射，寻文转相背。直道不肯行，识路成迷退。

心王不了事，公臣生执碍。为此一群贼，生死如踏碓。
冬至日陪裴端公使君清水堂集
皎然（唐代）

亚岁崇佳宴，华轩照渌波。渚芳迎气早，山翠向晴多。

推往知时训，书祥辨政和。从公惜日短，留赏夜如何。
颂古
释道颜（宋代）

世路风波不见君，一回见面一伤神。
水流花落知何处，洞口桃源别是春。
游太宁寺
王璹（宋代）

西山踏破万层青，与客携壶上太宁。泉石有情容避俗，轩裳无术可逃形。

云萦屋角僧禅静，露下松梢鹤梦醒。明日却寻尘镜去，晓猿啼月若为听。
万年春 赠斗门李公
马钰（金朝）

不须远远远寻师，自是神仙自是师。真净真清真至理，至微至是至真师。

爱憎不尽难求道，人我仍存枉拜师。你意不能随我意，我心怎做你心师。
次前人拉游南山借意道别
陈著（宋代）

公与南山是夙知，三年对面肯轻离。
长汀明月催孤棹，广莫高风酹一卮。
采菊空怀空辩意，有台须立太平基。
坐岩□处如追旧，尽取瑞峰留退思。
武担山感事
孙应时（宋代）

身不入莲社，意非同漆园。
间来阅风物，归去老山村。
气味故相许，渊源须细论。
灯前秋夜永，未可付忘言。
小桃红·玉箫声断凤凰楼
杨果（元代）

玉箫声断凤凰楼，憔悴人别后。留得啼痕满罗袖。去来休，楼前风景浑依旧。当初只恨，无情烟柳，不解系行舟。
聞石湖海棠盛開亟携家過之三絶
范成大（宋代）

家人扶上錦城頭，蜂蝶圑中爛熳遊。
報答春光須小醉，紅雲洞裹按伊州。
钱塘别诸同年
林季仲（宋代）

晚色明沙际，春愁挂柳边。
相逢一尊酒，难值七同年。
聚散雁遵渚，行藏鱼在渊。
西兴残夜月，独照渡头船。
句
陈俊卿（宋代）

病深老迫宜归去，莫作留侯范蠡看。
寒拾赞
释了惠（宋代）

五台为床，峨嵋作枕。
眠似不眠，惺如不惺。
唤起来，三十苕帚柄。
题西梵一翁双清轩
仇远（元代）

上人碧云房，苔地不盈丈。
古石六七株，修竹覆其上。
石兄既奇秀，竹君亦高尚。
岁晚永相依，屹不染尘坱。
方参香严师，曾识牛丞相。
解鞍时一息，吾其得閒放。
御宴潭
梁安（明代）

帝子南旋泊锦舟，浪花香煖酒香浮。神龙饮罢归天去，鱼鳖于今不敢游。
瑶池月
黄裳（宋代）

微尘濯尽，栖真处、群山排在云汉。青盘翠跃，掩映平林寒涧。流水急、数片桃花逝，自有留春仙馆。秦渔问，前朝换。卢郎待，今生满。谁伴。元翁笑语，相从未晚。
更安得、世味堪玩。道未立、身尤是幻。浮生一梭过，梦回人散。卧松庵、当会灵源，现万象、无中须看。乾坤鼎，阴阳炭。琼枝秀，金圆烂。何患。朝元事往，孤云难管。
墓田八咏 其八 虎岭飞云
史鉴（明代）

盘盘虎山岗，矫矫虎臣墓。嗣子望飞云，徘徊起思慕。
卖药仙
徐积（宋代）

蹄涔蚁垤何须较，芳草浮云事可知。曾向人閒闲卖药，尘埃满眼看儿嬉。
徐教授写予真求赞
周必大（宋代）

虽非戚戚小人儒，亦岂堂堂大丈夫。
写向广文官舍里，巍冠为我讲唐虞。
海丰道中
白玉蟾（宋代）

海近疑无地，山长尽有天。
蛇岗岚雾湿，鱼市水风膻。
苔色陪岩草，榕阴冒浦莲。
由来金翠盛，遮莫酌贪泉。
题兰亭定武本
王士熙（元代）

会稽晋名山，中有千世宝。斯人临池波，历历照穹昊。

流传长安道，老僧惕如捣。昭陵云雾深，玉匣失所保。

周成《顾命》篇，垂戈列经诰。至今天下人，欲观何由讨。

幸然定武石，难容以智造。宋家几播迁，惜哉迹如扫。

眼明偶相遇，精神更美好。五字未曾缺，才出绍彭早。

《黄庭》亦不存，《瘗鹤》殊渺渺。摩挲忆真者，须发空自皓。
梅花
余观复（宋代）

自是孤芳集大成，红红白白漫争名。
天边差有雪堪亚，世上更争花敢清。
笔到花光空幻想，句如和靖蔼遗声。
一枝色引窗前月，冷淡相看太古情。
访谷继宗识自丹阳令
皇甫汸（明代）

疋马茸裘下北平，乱山残雪赋东征。清时解绶闻陶令，白首谈经数伏生。

载酒花间逢好事，结庐泉上不为名。练湖旧绕丹阳郭，犹记鸣琴在水声。
吴清翁石桥
方凤（宋代）

金椎谁奋破山霆，趋石浑疑走六丁。
间道便须横螮蝀，长竿先已竖晴蜓。
济川作略君堪纪，吟雪行藏我欲经。
领取溪山好风月，更看高架翼然亭。
赏竹吟
金朋说（宋代）

放鹤空庭竹似宾，轻风晴日绿筛金。
幽人宁使食无肉，不可轩墀少此君。
卧钟
黄子云（清代）

台城越西隅，萧飒秋岩清。金镛卧不起，𡾊峞如长鲸。

岁久厚地裂，半与泥沙平。下压黄泉脉，上腾白虎精。

虚中广百围，出入纵横行。不知何代物，漫灭无其名。

碧埋鬼血鲜，红蚀土花萦。日月光摩荡，风雷力支撑。

对之不敢叩，肃肃栖神明。正始久歇绝，甘同秋草并。

太宝关天意，显晦非人争。庙廷奏箫韶，世自求其声。
暮景
黄庚（元代）

浮云开合晚风轻，白鸟飞边落照明。
一曲彩虹横界断，南山雷雨北山晴。
送章季亨
赵蕃（宋代）

随檄常怀舍旧庐，值公作邑数旬余。
摄官敢道为僚契，投迹仍旬借屋居。
诗社三的陪唱属，交情一意保终初。
莫嗟了事真良苦，去读人间未见书。
巴里坤野宿
方希孟（清代）

漠暖百花红，禽声细雨中。海光飞白马，山气吐黄虹。

麦露浮晴野，松云幂晚空。疏林隔渔火，几处似江东。
送王国博赴江南提刑
魏野（宋代）

江南按察去如何，诏敕虽然密赐多。
不断仙舟来往处，狎鸥载鹤听渔歌。
江行杂咏十首 其四 潮痕
陈恭尹（清代）

东江何太急，朝夕暗生潮。宿叶浮沙岸，新萍上石桥。

到山人倍缓，归海浪非遥。明日还增长，连天雨未消。
导引·我皇缵位
佚名（宋代）

我皇缵位，覆焘合穹旻。秘箓示灵文。齐居紫殿膺玄贶，降宝命氤氲。奉符让德事严禋。检玉陟天孙。垂鸿纪号光前古，迈八九为君。灵台偃武，书轨庆同文。奄六合居尊。圆穹锡命垂真箓，清晓降金门。升中报本禅云云。严祀事惟寅。无为致治臻清净，见反朴还淳。
钟山寺
何异（宋代）

贰卿追绿野，一壑饱清泉。
诗到永嘉上，山如灵隐前。
生涯归古寺，遗照对枯禅。
三二百余年话，来同三月天。
满庭芳 降心魔
马钰（金朝）

熟境缠绵，心魔返倒，下功决要降心。住行坐卧，昼夜志防心。方寸虽然不大，起尘情、万种牵心。当识破，上天入地，好弱总由心。从今生觉悟，牢擒意马，紧锁猿心。把凡心裂另，要见真心。日日澄心遣欲，更时时、校勘身心。无私曲，自言心正，方可合天心。
同轮歌
释印肃（宋代）

应机互换不空同，任运随时转此公。
岂用千寻麻索拽，指端轻拨满寰中。
活泼泼，耀玲珑，
相继联绵不断穷。谁识那边关捩子，
闲摇取笑各西东。能应也资慵，
无求不得此轮中。坠石此时犹拙计，
力多功浅众难供。斯用寡，
意丰浓，八万尘劳一点融。
饥渴永销从此脱，儿孙代代得昌隆。
不费力，实从容，
超彼迷流摝井中。莫令绳断沉泥底，
手脚茫然杳绝踪。谩道同轮歌表裹，
到来观者莫儱侗。知道本来无可说，
屈伸俯仰示宗风。
十生观音生辰烧香偈示智俱
释德洪（宋代）

十世为僧生复死，今朝生死不相干。从来被眼常遮盖，不信如今借汝看。